Ράις: «Το Ιράν δεν είναι Ιράκ»
δήλωσε η Αμερικανίδα υπουργός εξωτερικών σε συνέντευξη τύπου στην Αθήνα
Η Αμερικανίδα υπουργός εξωτερικών, Κοντολίζα Ράις, μεταβαίνει σήμερα στη Βουλγαρία, ενώ την Τρίτη επισκέφθηκε αρχικά την Αθήνα και στην συνέχεια την Άγκυρα. Στην Αθήνα, η κ. Ράις συναντήθηκε με την Ελληνίδα ομόλογο της, Ντόρα Μπακογιάννη, καθώς και με τον πρωθυπουργό της Ελλάδας, Κώστα Καραμανλή. Σε συνέντευξη τύπου μετά την ολοκλήρωση των μεταξύ τους συνομιλιών οι δύο υπουργοί υπογράμμισαν τις σχέσεις στρατηγικής συνεργασίας και τις κοινές αξίες δημοκρατίας και ελευθερίας που ενώνουν τις δύο χώρες. Και γι’ αυτό συνεργαζόμαστε στενά «για να αντιμετωπίσουμε ως φίλοι και σύμμαχοι τις παγκόσμιες και περιφερειακές προκλήσεις της εποχής μας, για την εδραίωση της σταθερότητας και της προόδου στην Νοτιοανατολική Ευρώπη, την καταπολέμηση της φτώχιας, την αποτροπή της διασποράς των πυρηνικών όπλων και την πάταξη της τρομοκρατίας», δήλωσε η κ. Μπακογιάννη. «Οι στόχοι μας συμπίπτουν σε μεγάλο βαθμό», επεσήμανε η Ελληνίδα υπουργός εξωτερικών, «όμως όπως είναι φυσικό για χώρες δημοκρατικές που κυριαρχεί η ελευθερία της γνώμης, δε ταυτιζόμαστε πάντα ως προς τον τρόπο με τον οποίο πρέπει να επιτευχθούν αυτοί οι στόχοι, γι’ αυτό και η συνεργασία μας είναι και θα είναι συστηματική», υπογράμμισε η κ. Μπακογιάννη. Στη συνέχεια η Ελληνίδα Υπουργός τόνισε ότι η στρατηγική σχέση ΗΠΑ-Ελλάδας «είναι εδραιωμένη στη πεποίθηση ότι μπορούμε να συνεργαστούμε αποτελεσματικά υπέρ της διεθνούς ειρήνης και ασφάλειας», της Ευρωπαϊκής προοπτικής όλων των χωρών της Βαλκανικής καθώς επίσης και της Τουρκίας και η επίτευξη «μιας δίκαιης, βιώσιμης και λειτουργικής λύσης» στο Κυπριακό. Για το θέμα του Ιράν η κ. Μπακογιάννη εξέφρασε την θέση της Ελλάδας ότι «το Ιράν αποφεύγοντας εμπρηστικές δηλώσεις που αυξάνουν την δυσπιστία απέναντι του, είναι ανάγκη να δώσει επαρκείς και πειστικές διαβεβαιώσεις ότι δεν επιδιώκει μέσω της ανάπτυξης πυρηνικής τεχνολογίας να αποκτήσει πυρηνικά όπλα». Και τόνισε ότι «η θέση της Ελλάδας είναι ότι η διεθνής κοινότητα μπορεί με συντονισμένη προσπάθεια να επιτύχει την ειρηνική διευθέτηση του ζητήματος» του Ιράν. Από την πλευρά της η Αμερικανίδα Υπουργός Εξωτερικών ευχαρίστησε την Ελληνική κυβέρνηση για την πρόσκληση να επισκεφτεί την Αθήνα και τόνισε ότι η Ελλάδα και οι ΗΠΑ είναι κάτι παραπάνω από στρατηγικοί εταίροι, «είμαστε χώρες που έχουμε κοινές αξίες δημοκρατίας και ελευθερίας και έχουμε τη μεγάλη επιθυμία να δούμε έναν κόσμο όπου οι αξίες της ελευθερίας και δημοκρατίας είναι παρούσες» επεσήμανε η κ. Ράις. Για το περιεχόμενο των συνομιλιών της με την κ. Μπακογιάννη η κ. Ράις δήλωσε: «Συζητήσαμε τη σημασία της διατήρησης της σταθερότητας στη Νοτιοανατολική Ευρώπη. Οι σχέσεις Ελλάδας-Τουρκίας έχουν βελτιωθεί αρκετά τα τελευταία χρόνια και συζητήσαμε για τη δουλειά που έχει κάνει η Ελλάδα προς στήριξη της ευρωπαϊκής διαδικασίας για την είσοδο της Τουρκίας στην Ευρωπαϊκή Ένωση, εφόσον βέβαια η Τουρκία εκπληρώσει τις υποχρεώσεις της». Η Αμερικανίδα Υπουργός Εξωτερικών δήλωσε επίσης ότι συζητήθηκε η ανάγκη επίλυσης του Κυπριακού: «Ελπίζουμε ότι τα στοιχεία για μια επίλυση του Κυπριακού μπορεί να έρθουν γρήγορα και συζητήσαμε γι’ αυτά τα στοιχεία που μπορεί να συμβάλουν σ’ αυτή την κατεύθυνση». Συζητήθηκε επίσης η ανάγκη διευθέτησης της κατάστασης στο Κοσσυφοπέδιο με στόχο την εδραίωση της σταθερότητας στα Βαλκάνια, καθώς και το θέμα του πυρηνικού προγράμματος του Ιράν που εξετάζεται από το Συμβούλιο Ασφάλειας των ΗΕ, του οποίου μέλος είναι και η Ελλάδα, ενόψει μάλιστα της έκθεσης για το θέμα που η Διεθνής Υπηρεσία Ατομικής Ενέργειας θα παρουσιάσει στο Συμβούλιο στο τέλος της εβδομάδας. Σε ερώτηση δημοσιογράφου, στην κοινή συνέντευξη τύπου με την κ. Μπακογιάννη, για το αν εξετάζονται κάποια επιχειρησιακά μέτρα για το Ιράν, η κ. Ράις σημείωσε χαρακτηριστικά: «Οι Ηνωμένες Πολιτείες καταλαβαίνουν και πιστεύουν ότι το Ιράν δεν είναι Ιράκ. Οι συνθήκες στο Ιράκ είχαν ειδικό χαρακτήρα. Τώρα, ο πρόεδρος των ΗΠΑ δεν αποκλείει τίποτα, αλλά ακολουθούμε μια διπλωματική πορεία και αυτό το πρόγραμμα που επιδιώκουμε είναι το πρόγραμμα που η υπουργός και εγώ συζητήσαμε. Συζητήσαμε πώς να δώσουμε βάρος στις διπλωματικές προσπάθειες μέσα στο πλαίσιο του Συμβουλίου Ασφάλειας». Σε άλλη ερώτηση δημοσιογράφου αναφορικά με την Ευρωπαϊκή πορεία της Τουρκίας δεδομένης της εκκρεμότητας του Κυπριακού και της άρνησης της Άγκυρας να αναγνωρίσει την Κυπριακή Δημοκρατία η κ. Ράις επεσήμανε: «Πιστεύουμε ότι η Τουρκία πρέπει να εισέλθει στην Ευρωπαϊκή Ένωση, αλλά υπάρχουν απαιτήσεις που πρέπει να εκπληρωθούν και συζητάμε με την Ευρώπη και την Τουρκία για το θέμα…. . Όσον αφορά τη δουλειά που πρέπει να γίνει πριν την ένταξη της Τουρκίας, υπάρχει πολλή δουλειά που πρέπει να γίνει και φυσικά θέματα σχετικά με την Κύπρο είναι μεταξύ της δουλειάς που πρέπει να γίνει».